Breinskade ná kleuter weke lank siek bly | Maroela Media
LJ sukkel nou om onder meer te loop, te praat en te eet. (Foto: Verskaf)
'n Bedrywige kleuter van Limpopo se lewe is in 'n kwessie van 'n paar weke omvergegooi nadat breinvliesontsteking hom met permanente breinskade gelaat het. Sy familie glo dat die siektetoestand te laat gediagnoseer is, ten spyte van herhaaldelike doktersbesoeke.
Dié kleuter sukkel nou onder meer om te praat, te eet of selfs te loop en sal vir nog 'n jaar op antibiotika moet wees om die ontsteking te genees.
Leonard Johannes (LJ) König (4) het ongeveer twee maande gelede erge moegheid, braking, hoofpyn en hoë koors begin ervaar. Sy ouers, Nate en Susan, self siek van kommer, het hom minstens twee keer na 'n plaaslike huisdokter in die omgewing van Tzaneen, asook twee keer na 'n nabygeleë hospitaal geneem. Dit is eers weke later dat 'n spesialis in Pretoria LJ met breinvliesontsteking sou diagnoseer.
Dokters in Limpopo het aanvanklik boonste lugweginfeksie by LJ gediagnoseer en verskeie pyn- en koorsmedikasie voorgeskryf in 'n poging om die infeksie te beveg.
Weke het egter verbygegaan sonder dat LJ enige teken van herstel getoon het.
Naderhand moes LJ se ouma, Nicola Smit, hom saam met haar Pretoria toe neem, sodat haar dogter, Susan, kon terugkeer werk toe.
"My dogter was op die punt om haar werk te verloor en kon nie meer heeltyds na hom omsien nie," het Nicola aan Maroela Media vertel.
"Hy was vrot van die siekte en die koors het nou en dan gebreek en dan weer opgevlam."
Nadat Nicola van bakboord tot stuurboord gestuur is, het sy eindelik by 'n pediater in Pretoria uitgekom. Dié het "binne minute" breinvliesontsteking by LJ gediagnoseer.
"Ons het onmiddellik hospitaal toe gejaag. Hy het reeds beheer oor sy blaas verloor en het nie goed gelyk nie.
"Dit was duidelik dat my enigste kleinseun besig was om te sterf."
Dokters het LJ kort daarna op elke moontlike antibiotika en medikasie gesit in 'n poging om die kleuter se lewe te red.
"Die behandeling het egter nie gewerk nie en ná 'n paar dae het hy stuiptrekkings gekry. Sy brein het opgeswel en weens die drukking daarop is 'n neurochirurg se hulp ingeroep om 'n tydelike shunt (geleibuis) in sy brein te sit," sê Nicola. Volgens dokters het sy breinvliesontsteking na tuberkulose-meningitis vererger. Dié is 'n uiters dodelike vorm van breinvliesontsteking.
Die drukking op die brein het nie verbeter nie en 'n permanente buis moes ingesit word.
"Teen dié tyd was die gedeelte van die brein wat beweging en spraak beheer reeds beskadig. Hy kan glad nie praat of selfs sy hande oplig om self te eet nie. Hy kan nie kos kou of sluk nie en word deur 'n buis gevoer. Hy kon eers onlangs self 'n paar happies vla afsluk.
Volgens Nicola sal LJ vir 'n jaar op antibiotika moet wees om die ontsteking onder beheer te kry. Hy gaan ook vir nog ses weke in Meulmed Mediclinic se rehabilitasiesentrum in Pretoria moet deurbring waar hulle probeer om hom weer te leer loop en praat.
"Die pad vorentoe gaan lank en moeilik wees, en daar word verwag dat LJ vir die res van sy lewe met die gevolge van dié siekte gaan sit.
"Dit voel so onregverdig. Hy was 'n gesonde seuntjie wat rondgehardloop het en niks makeer het nie, en nou wil jou hart breek as jy net vir hom kyk."
Susan het intussen haar werk verloor en met die onverwagse uitgawes wat die afgelope paar weke opgeduik het, sukkel dié gesin om al LJ se mediese onkoste te dek. Meer as R800 000 van die aanvanklike R1,2 miljoen se mediese rekening is steeds uitstaande.
"Die plaaslike gemeenskap, kerk en LJ se kleuterskool staan ons so goed by gedurende hierdie tyd. Soveel mense het ons reeds gehelp, maar ongelukkig voel dit asof 'n mens net nooit voorkom nie," sê Nicola.
Anaïs, LJ se sussie, mis hom en haar ma daagliks, aangesien hulle nog in Pretoria is.
"Ons probeer net die onkoste en ons emosies so te bestuur dat ons nog kop bo water kan hou."
Nicola se suster van Kanada, Dina Thompson, het intussen 'n GoFundMe-blad gestig waarop donasies vir LJ se mediese uitgawes gemaak kan word.
LJ voor die diagnose. (Foto: Verskaf)
Ek is Bitter Jammer vir Julke,
Dis Werkkik Hartseer,
Ek het Nié Woorde Nié
En Niks Wat Ek sal of kan sé
Sal Dinge Reg maak Nie
My Gebede gaan uit vir Julle
Dat God deur Sy Genade
Vir Julle ń Pad Sal Oopmaak en Onderneem vir Julke !!
Nagmerrie riller op sy ergste. So 'n pragtige ou seuntjie. Vader stuur u engele om hom te bewaar en neem sy siekte op U soos U Woord aan ons belowe het. Sterkte aan die gesin.
Sterkte en seën vir ouers!!!!!!
Sterkte vir die ouers. Ons kind het dit op 2weke gekry. Baie sterkte
Wat is fout met ons sg dokters? Het hulle ook nou al in shangomas verander? Sterkte aan die familie en n "thumbs up" vir diie dokter wat die regte diagnose gemaak het.